《感兴二十七首 其二十三》
宋代·方一夔

桓公读古书，惭其堂下斲。呼来与之谈，妙手不可学。

人生苦未悟，发轫要切琢。譬如搜海珍，澄汰江河浊。

不辞用力久，奇宝收把握。君为谈空人，皮毛俱解剥。

超遥不二门，机锋森剑槊。从渠透玄妙，风影不可捉。

作者简介：宋元之际严州淳安人，一名夔，字时佐，自号知非子。方逢辰孙。以荐领教郡庠，未几退，隐富山，授徒讲学，学者称为富山先生。有《富山遗稿》。